  Майя Бывальцева Воткаын вордскем Ксения Перова Рио-де-Жанейроын ортчись Олимпи шудонъёсын сборноен ӵош пукыӵысь ыбылӥськонын азвесь медаль утӥз. Со, Туяна Дашидоржиева но Инна Степанова 7-тӥ гудырикошконэ финалын Лымшор Кореялэн командаезлы 1:5 лыдын келязы. Куинетӥ луиз Тайваньлэн сборноез. «Кристина нылылы 1 арес но 5 толэзь, вормонме солы сӥзисько. Ялан люкиськылоно луиз, вань дырме Олимпиадалы дасяськыны сётӥ. Умой, федерация сборъёсысь лэзьылӥз нылыным адӟиськылыны. Но берлозэ нылме адӟи толэзь талэсь азьло», — Перовалэсь кылъёссэ вера Россиысь Олимпи комитетлэн пресс-службаез. Ӵошатсконъёсы спортсменка Свердловск улосвыллэн ыстэм муртэз сямен пыриське. Перова понна та кыкетӥез ни Олимпиада. Лондонын со нимаз первенствоын 9-тӥ инты басьтӥз, командаен — 4-тӥ. Тодэ вайытом, Удмуртиын вордскем гимнаст Давид Белявский Рио-де-Жанейроын Олимпи шудонъёсын многоборьелэн кык амалаз финалэ потӥз, нош ыбылӥськись Дарья Вдовина 5-тӥ луиз. Тегъёс: Спорт Олимпиада Удмуртия Россия Бразилия  